На пачатку 80-х гадоў мінулага стагоддзя пачынаецца найноўшае беларускае Адраджэнне. У 1985-м да, здавалася б, ужо неактуальнага вобраза зямлі, звяртаецца мастак Лявон Тарасевіч і стварае адну з найбольш вядомых сваіх работ (як заўсёды, “без назвы”), на якой мы бачым чорнае ўзаранае поле, перспектыву якога задае засыпаная снегам ралля. Дальні край поля ляжыць недзе за даляглядам. На самым пачатку 1990-х у Вільні выходзіць адроджаная “Наша Ніва”. Значэнне слова “зямля” паступова напаўняецца новым сімвалічным зместам, закладзеным яшчэ ў 1972 годзе Уладзімірам Караткевічам. Зямля пад белымі крыламі. Краіна.